b'\n_START_ARTICLE_\nIn\xc5\xa1titut Kristusa Kralja najvi\xc5\xa1jega duhovnika\n_START_PARAGRAPH_\nIn\xc5\xa1titut Kristusa Kralja najvi\xc5\xa1jega duhovnika (latinsko Institutum Christi Regis Summi Sacerdotis, s kratico ICRSS), je zdru\xc5\xbeba duhovnikov Rimokatoli\xc5\xa1ke cerkve, ki obhaja liturgijo v latin\xc5\xa1\xc4\x8dini in skrbi za ohranitev in raz\xc5\xa1iritev tradicionalnega obreda, tako v liturgiji kot tudi v glasbi in umetnosti._NEWLINE_In\xc5\xa1titut je dru\xc5\xbeba apostolskega \xc5\xbeivljenja, ki je v polnosti povezana s pape\xc5\xbeem. Od leta 2006 imajo svoje posebno korno obla\xc4\x8dilo._NEWLINE_In\xc5\xa1titut je bil ustanovljen leta 1990 v Griciglianu v Italiji, kjer trenutno stoji tudi njihovo glavno semeni\xc5\xa1\xc4\x8de. Sama ideja In\xc5\xa1tituta je nastala v Gabonu v Afriki, kjer \xc5\xa1e vedno stoji nekaj njihovih misijonov. Za\xc5\xbeiveli pa so \xc5\xa1ele leta 2007, ko je pape\xc5\xbe Benedikt XVI. izdal apostolsko pismo Summorum Pontificum, s katerim je dolo\xc4\x8dil pogoje objajanja svetih ma\xc5\xa1 po zadnji redakciji latinskega (tridentinskega) Rimskega misala, ki jo je izdal pape\xc5\xbe Janez XXIII. leta 1962._NEWLINE_In\xc5\xa1titut sta ustanovila Gilles Watch STD, ki je tudi generalni prior In\xc5\xa1tituta, in Philippe Mora STD, ki slu\xc5\xbei kot rektor semeni\xc5\xa1\xc4\x8da v Griciglianu._NEWLINE_Glavni zavetniki In\xc5\xa1tituta so: Kraljevo dete Jezus, Brezmade\xc5\xbena Devica Marija, sveti Benedikt Nursijski, sveti Toma\xc5\xbe Akvinski in sveti Fran\xc4\x8di\xc5\xa1ek Sale\xc5\xa1ki \xe2\x80\x93 na njihovih delih in razmi\xc5\xa1ljanih temelji tudi naloga in poslanstvo samega In\xc5\xa1tituta._NEWLINE_In\xc5\xa1titut je zelo raz\xc5\xa1irjen po svetu, postojanke imajo v Griciglianu, ve\xc4\x8d zveznih dr\xc5\xbeavah v Zdru\xc5\xbeenih dr\xc5\xbeav Amerike, Afriki, na Irskem, v Franciji, Italiji, Nem\xc4\x8diji, \xc5\xa0paniji, Japonski. In\xc5\xa1titut je posebej dejaven v izobra\xc5\xbeevanju, \xc5\xa1ole vodijo v francoskih mestih Montpellieru, Lillu in Versaillesu, v Belgiji (mednarodna katoli\xc5\xa1ka \xc5\xa1ola v Bruslju) in Afriki.'